Metrobeampte sterf ook in Durban-skieteryDie vuurwapen waarop beslag gelê is. Foto: Sibonelo Ngcobo/ANA ŉ Metropolisiebeampte is een van die drie mense wat in Maandag se skietery in ŉ woonstelblok in Durban, KwaZulu-Natal, dood is. Die beampte se rol in die skietery moet nog vasgestel word, het sr.supt. Parboo Sewpersad, woordvoerder van die Durban-metropolisie, gesê. Dit is wel in dié stadium bekend dat die 39-jarige beampte verbonde was aan die metropolisie se Albert Park-stasie. Sewpersad het ook bevestig dat die beampte in die woonstel gebly het waar die skietery plaasgevind het. ŉ Afvaardiging van die metro sal intussen met die beampte se familie vergader waarna meer besonderhede bekend gemaak sal word. ŉ Man en ŉ vrou is ook tydens die voorval doodgeskiet en vyf mense is beseer. Volgens paramedici is een van die beseerdes in ŉ kritieke toestand. Die toneel is as ŉ “bloedbad” beskryf deur paramedici. Kol. Thembeka Mbele, woordvoerder van die polisie, het bevestig dat daar op ŉ vuurwapen beslag gelê is. Die woonstelblok is glo naby die Durbanse hooggeregshof en ŉ polisiestasie geleë. Die presiese omstandighede rondom die skietery is nog onbekend.